text:
фиксатор на твърдия елемент, цялата част от пластмаса се отстранява и се проверява дали останалият комплект продължава да бъде сигурен. Ако оставащият комплект е сигурен или няма видими пукнатини, неговата проверка продължава, за да се установи дали отговаря на изискванията по точки 6.2.2, 6.2.3 и 6.4 по-долу.
 6.2.2. Ключалка
 6.2.2.1. Ключалката се проектира така, че да се изключи всяка възможност за неправилно използване. Това предполага, наред с другото, че трябва да бъде невъзможно ключалката да се остави в частично затворено положение. Начинът за отваряне на ключалката трябва да бъде очевиден. Частите на ключалката, за които се очаква, че могат да бъдат в контакт с тялото на ползвателя, трябва да имат напречно сечение не по-малко от 20 cm2 и широчина не по-малка от 46 mm, измерени в равнина, разположена на максимално разстояние 2,5 mm от контактната повърхност. В случай на ключалки за колан с цялостно обхващане се приема, че последното изискване е изпълнено, ако контактната площ на ключалката с тялото на ползвателя е в границите от 20 до 40 cm2.
 6.2.2.2. Дори когато не е натоварена, ключалката трябва да бъде затворена, независимо от положението на превозното средство. Тя не трябва да може да се освобождава по невнимание, случайно или от сила, по-малка от 1 daN. Ключалката трябва да бъде лесна за ползване и хващане; когато не е натоварена или е под въздействието на обтягането, посочено в точка 7.8.2 по-долу, тя трябва да може да се освобождава от ползвателя с едно просто движение на едната ръка в едно направление; в допълнение, в случай на комплекти колани, предназначени за ползване на предни външни седалки, с изключение на обезопасителни колани с цялостно обхващане, ключалката трябва да може да се заключва от ползвателя с просто движение на едната ръка в едно направление. Ключалката трябва да се освобождава чрез натискане на бутон или подобно устройство. Проекцията на повърхнината, върху която се прилага този натиск, върху равнина, перпендикулярна на направлението на първоначалното движение на бутона, при бутон в освободено положение, трябва да има следните размери: за вградени бутони — площ не по-малка от 4,5 cm2 и широчина не по-малка от 15 mm; за необградени бутони — площ не по-малка от 2,5 cm2 и широчина не по-малка от 10 mm. Площта на бутона за освобождаване на ключалката се оцветява в червено. Никоя друга част на ключалката не трябва да е с този цвят. Когато седалката е заета, се допуска червена предупредителна светлина като част на ключалката, при условие че светлината се изключва при заключване на ключалката на обезопасителния колан. Не се изисква заключването на ключалката на обезопасителния колан да води до изключването на светлини, осветяващи ключалката в цвят, различен от червен. Тези светлини не трябва да осветяват ключалката по такъв начин, че да не се засяга възприемането на червения цвят на бутона за освобождаване на ключалката или на червената предупредителна светлина.
 6.2.2.3. При изпитването съгласно точка 7.5.3 по-долу ключалката трябва да функционира нормално.
 6.2.2.4. Ключалката трябва да издържа повтарящо се действие, като преди динамичното изпитване, предвидено в точка 7.7 по-долу, трябва да се подложи на 5 000 цикъла


text:
на отваряне и затваряне при нормални условия на използване. За ключалки за колани с цялостно обхващане това изпитване може да се проведе, без да бъдат вкарани всички краища (езици).
 6.2.2.5. Необходимата сила за отваряне на ключалката при изпитването, посочено в точка 7.8., трябва да бъде не по-голяма от 6 daN.
 6.2.2.6. Ключалката се изпитва на якост по реда на точка 7.5.1 и, ако е приложимо, 7.5.5 по-долу. Тя не трябва да се счупи, да се изкриви сериозно или да се отдели, когато се подложи на въздействието на посочената сила.
 6.2.2.7. При ключалки, които съдържат компоненти, общи за два комплекта, изпитванията на якост и за освобождаване, предвидени в точки 7.7 и 7.8 по-долу, се провеждат и при положение, при което към частта от ключалката, предназначена за единия комплект, е съединена съединяващата се част от другия комплект, ако ключалката може да се съедини по този начин в реални условия на употреба.
 6.2.3. Устройство за регулиране на колан
 6.2.3.1. След закопчаване от страна на ползвателя, коланът трябва или да се регулира автоматично, за да се нагоди към него, или да е проектиран така, че ръчното устройство за регулиране да е леснодостъпно за седналия ползвател и да е удобно и лесно за ползване. Коланът трябва да може да се затяга с една ръка съобразно телосложението на ползвателя и местоположението на седалката в превозното средство.
 6.2.3.2. От всяко устройство за регулиране на колан се изпитват два образеца в съответствие с изискванията по точка 7.3 по-долу. За всеки образец на устройство за регулиране приплъзването на лентата не трябва да надхвърля 25 mm, а сумата от изместванията за всички устройства за регулиране на колан не трябва да надхвърля 40 mm.
 6.2.3.3. Всички устройства за регулиране се изпитват на якост по реда на точка 7.5.1 по-долу. Те не трябва да се счупят или да се отделят, когато са подложени на предписаното натоварване.
 6.2.3.4. Когато се провежда изпитване съгласно точка 7.5.6 по-долу, необходимата сила за задействане на всяко ръчно устройство не трябва да надхвърля 5 daN.
 6.2.4. Присъединителни приспособления и устройства за регулиране на височината на колан
 Присъединителните приспособления се изпитват на якост, както е посочено в точки 7.5.1 и 7.5.2 по-долу. Конкретните устройства за регулиране на височината на колан се изпитват на якост, както е посочено в точка 7.5.2. от настоящото правило, когато не са били изпитвани на превозни средства по реда на Правило No 14 (в неговата последно изменена версия) по отношение закрепването на обезопасителните колани. Тези части не трябва да се счупят или отделят, когато са подложени на предписаното натоварване.
 6.2.5. Механизми за прибиране
 Механизмите за прибиране се подлагат на изпитвания и трябва да отговарят на изискванията, посочени по-долу, включително да издържат изпитванията на якост, посочени в точки 7.5.1 и 7.5.2 по-долу. (Тези изисквания изключват, поради характера си, механизмите за прибиране без блокировка.)
 6.2.5.1. Механизми за прибиране с ръчно разблокиране
 6.2.5.1.1. Лентата на обезопасителен колан, оборудван с механизъм за прибиране с ръчно разблокиране, не трябва да се придвижва с повече от 25 mm между положенията на застопоряване на механизма за прибиране.
 6.2.5.1.2. Лентата на обезопасителния колан

type: contracts

jurisdiction: EU


text:
се изтегля от механизма за прибиране с ръчно разблокиране до 6 mm от максималната ѝ дължина, при прилагане на обтягане между 1,4 daN и 2,2 daN върху лентата в нормалното направление на изтегляне.
 6.2.5.1.3. Лентата многократно се изтегля от механизма за прибиране и се оставя да се прибере по описания в точка 7.6.1 метод до изпълнението на 5 000 цикъла на изтегляне и прибиране. След това механизмът за прибиране се подлага на изпитването за устойчивост на корозия, посочено в точка 7.2, последвано от изпитването за устойчивост на прах, посочено в точка 7.6.3 по-долу. След извършване на тези изпитвания лентата трябва да издържи успешно още 5 000 цикъла на изтегляне и прибиране. След провеждането на описаните изпитвания механизмът за прибиране трябва да функционира правилно и да отговаря на изискванията на точки 6.2.5.1.1 и 6.2.5.1.2 по-горе.
 6.2.5.2. Механизми за прибиране с автоматична блокировка
 6.2.5.2.1. Лентата на комплект обезопасителен колан, оборудван с автоматичен механизъм за прибиране с блокировка, не трябва да се придвижва с повече от 30 mm между положенията на застопоряване на механизма за прибиране. След движение на ползвателя в посока назад коланът трябва или да остава в първоначалното си положение, или да се връща до първоначалното положение автоматично при следващи движения в посока напред, извършени от ползвателя.
 6.2.5.2.2. Ако механизмът за прибиране е част от надбедрен колан, силата на прибиране на лентата трябва да бъде не по-малка от 0,7 daN, когато се измерва в свободната дължина между манекена и механизма за прибиране в съответствие с точка 7.6.4 по-долу.
 Ако механизмът за прибиране е част от диагонална лента за обезопасяване на горната част на торса, прибиращата сила на лентата трябва да бъде не по-малка от 0,1 daN и не по-голяма от 0,7 daN, когато се измерва по същия начин.
 6.2.5.2.3. Лентата многократно се изтегля от механизма за прибиране и се оставя да се прибере по описания в точка 7.6.1 метод до изпълнението на 5 000 цикъла на изтегляне и прибиране. След това механизмът за прибиране се подлага на изпитването за устойчивост на корозия, посочено в точка 7.2, последвано от изпитването за устойчивост на прах, посочено в точка 7.6.3 по-долу. След извършване на тези изпитвания лентата трябва да издържи успешно още 5 000 цикъла на изтегляне и прибиране. След провеждането на описаните изпитвания механизмът за прибиране трябва да функционира правилно и да отговаря на изискванията по точки 6.2.5.2.1 и 6.2.5.2.2 по-горе.
 6.2.5.3. Механизми за прибиране с аварийна блокировка
 6.2.5.3.1. Механизмът за прибиране с аварийна блокировка трябва да отговаря на посочените по-долу изисквания, когато се изпитва в съответствие с точка 7.6.2 по-долу: в случай че той е снабден с устройство с възприемане на един сигнал съгласно предписанието на точка 2.14.4.1 от настоящото правило, валидни са само спецификациите по отношение на отрицателно ускорение на превозното средство.
 6.2.5.3.1.1. Блокирането на аварийния механизъм за прибиране с блокировка трябва да настъпи, когато отрицателното ускорение на превозното средство достигне стойност 0,45 g (5) за механизъм за прибиране тип 4 или стойност 0,85 g за механизъм за прибиране тип 4N.
 6.2.5.3.1.2. Аварийният механизъм за прибиране с блокировка не трябва да


text:
се блокира при ускорение на лентата, измерено в посока на изтеглянето ѝ, по-малко от 0,8 g за механизъм за прибиране тип 4 или по-малко от 1,0 g за механизъм за прибиране тип 4N.
 6.2.5.3.1.3. Аварийният механизъм за прибиране с блокировка не трябва да се блокира, когато датчикът е наклонен под ъгъл, непревишаващ 12°, във всяко направление спрямо посоченото от производителя монтажно положение.
 6.2.5.3.1.4. Той следва да се блокира, когато датчикът е наклонен под ъгъл по-голям от 27° за механизъм за прибиране тип 4 или 40° за механизъм за прибиране тип 4N във всяко направление спрямо посоченото от производителя монтажно положение.
 6.2.5.3.1.5. Когато действието на механизма за прибиране зависи от външни сигнали или източник на енергия, устройството му трябва да осигурява автоматично блокиране на механизма за прибиране в случаи на отказ или прекъсване на сигнала или източника на енергия. Това изискване може да не се спазва в случай на механизъм за прибиране, възприемащ повече от един сигнал, при условие че възприемането само на един сигнал зависи от външен сигнал или източник на енергия и отказът на сигнала или източника на енергия се посочва на водача чрез оптични и/или акустични средства.
 6.2.5.3.2. Когато механизъм за прибиране с аварийна блокировка с възприемане на повече от един сигнал, включително чувствителност към лентата, се изпитва по реда, указан в точка 7.6.2, той следва да отговаря на посочените изисквания и да се блокира, когато ускорението на лентата, измерено в посока на развиване, е не по-малко от 3,0 g.
 6.2.5.3.3. При всяко от изпитванията, посочени в точки 6.2.5.3.1 и 6.2.5.3.2, движението на лентата, преди механизмът за прибиране да се застопори, не трябва да превишава 50 mm, като за начало се вземе дължината, посочена в точка 7.6.2.1. При изпитването, посочено в точка 6.2.5.3.1.2, устройството не трябва да се застопорява до първите развити 50 mm от лентата, за начало на които се взема дължината, определена в точка 7.6.2.1 по-долу.
 6.2.5.3.4. Ако механизмът за прибиране е част от надбедрен колан, силата на прибиране на лентата трябва да бъде не по-малка от 0,7 daN, когато се измерва в свободната дължина между манекена и механизма за прибиране в съответствие с точка 7.6.4.
 Ако механизмът за прибиране е част от диагонална лента за обезопасяване на горната част на торса, силата на прибиране на лентата трябва да бъде не по-малка от 0,1 daN и не по-голяма от 0,7 daN, когато се измерва по същия начин, освен по отношение на обезопасителен колан, оборудван с устройство за намаляване на обтягането, в който случай минималната сила на прибиране може да се намали до 0,05 daN само когато такова устройство е в работно положение. Ако лентата преминава през водач или ролка, силата на прибиране се измерва в свободната дължина между манекена и водача или ролката.
 Ако комплектът съдържа устройство, което при ръчно или автоматично действие не допуска лентата да бъде изцяло прибрана, такова устройство не трябва да функционира, когато се определя изпълнението на тези изисквания.
 Ако комплектът включва устройство за намаляване на обтягането, силата на прибиране на лентата, описана по-горе, се измерва при работно и при неработно положение


text:
на устройството, когато се оценява изпълнението на тези изисквания преди и след изпитванията за дълготрайност в съответствие с точка 6.2.5.3.5 по-долу.
 6.2.5.3.5. Лентата многократно се изтегля от механизма за прибиране и се оставя да се прибере по описания в точка 7.6.1 метод до изпълнението на 40 000 цикъла на изтегляне и прибиране. След това механизмът за прибиране се подлага на изпитването за устойчивост на корозия, посочено в точка 7.2, последвано от изпитването за устойчивост на прах, предписано в точка 7.6.3 по-долу. След подлагането на тези изпитвания, механизмът за прибиране трябва да издържи успешно още 5 000 цикъла на изтегляне и прибиране (или общо 45 000 цикъла).
 Ако комплектът колан включва устройство за намаляване на натоварването, горните изпитвания се провеждат при работно и неработно положение на устройството за намаляване на обтягането.
 След провеждането на описаните изпитвания, механизмът за прибиране трябва да функционира правилно и да отговаря на изискванията на точки 6.2.5.3.1, 6.2.5.3.3 и 6.2.5.3.4 по-горе.
 6.2.5.4. Механизмите за прибиране трябва да отговарят, след провеждането на изпитванията за дълготрайност, предвидени в точка 6.2.5.3.5, и непосредствено след измерването на силата на прибиране в съответствие с точка 6.2.5.3.4 по-горе, на следните две изисквания:
 6.2.5.4.1.
 при изпитване на механизми за прибиране, с изключение на механизми за прибиране с автоматична блокировка, в съответствие с точка 7.6.4.2 по-долу, механизмите за прибиране трябва да предотвратяват появата на хлабина между тялото и колана, и
 6.2.5.4.2.
 при отключване на ключалката за освобождаване на края (езика) на колана, механизмът за прибиране трябва да прибира самостоятелно и изцяло лентата на колана.
 6.2.6. Устройство за предварително обтягане
 6.2.6.1. След като е било подложено на изпитване за устойчивост на корозия в съответствие с точка 7.2 по-долу, устройството за предварително обтягане (включително датчикът за сблъсък, присъединен към устройството посредством оригиналните щепселни съединения, но без да протича ток през тях) следва да функционира нормално.
 6.2.6.2. Извършва се проверка дали евентуално случайно задействане на устройството не би породило риск от нараняване на ползвателя.
 6.2.6.3. В случай на пиротехнически устройства за предварително обтягане:
 6.2.6.3.1.
 След като е било подложено на кондициониране съгласно точка 7.9.1 по-долу, устройството за предварително обтягане не трябва да се задейства от температурата и следва да функционира нормално.
 6.2.6.3.2.
 Вземат се предпазни мерки, за да се предотврати запалване на съседни леснозапалими материали от изпусканите горещи газове.
 6.3. Ленти
 6.3.1. Общи положения
 6.3.1.1. Характеристиките на лентите трябва да са такива, че да осигуряват, доколкото е възможно, равномерно разпределение на натиска на лентите върху тялото на ползвателя по цялата им широчина, като лентите не трябва да се усукват, дори когато са под въздействие на товар. Те трябва да имат свойството да поглъщат и да разсейват енергията. Лентите да имат оформени иви, които не се разплитат при използване.
 6.3.1.2. Широчината на лентите при товар от 980 daN + 100 – 0 daN трябва да бъде не по-малка от 46 mm. Този размер се измерва съгласно изпитването на якост на разрушаване, предписано в точка 7.4.3 по-долу, като изпитвателното устройство се спира при посоченото по-горе усилие (6).
 6.3.2. Якост след кондициониране в помещение
 В случай на два образеца ленти, кондиционирани


text:
съгласно точка 7.4.1.1, разрушаващият товар на лентата, определен в точка 7.4.2 по-долу, не трябва да бъде по-малък от 1 470 daN. Разликата между разрушаващите товари на двата образеца не трябва да надвишава 10 % от по-големия измерен разрушаващ товар.
 6.3.3. Якост след специално кондициониране
 В случай на два образеца ленти, кондиционирани съгласно една от разпоредбите на точка 7.4.1 (с изкл. на 7.4.1.1) по-долу, разрушаващият товар на лентата трябва да бъде не по-малък от 75 % от средната стойност на товарите, определени с изпитването по точка 6.3.2, и не по-малък от 1 470 daN. Техническата служба може да отмени едно или повече от тези изпитвания, ако съставът на използвания материал или наличната информация прави изпитването или изпитванията излишни.
 6.4. Комплект колан или система за обезопасяване
 6.4.1. Динамично изпитване
 6.4.1.1. Комплектът колани или системата за обезопасяване се подлага на динамично изпитване в съответствие с точка 7.7 по-долу.
 6.4.1.2. Динамичното изпитване се провежда върху два комплекта колани, които не са били предварително натоварвани, освен в случаите на комплект колани, представляващи част от системи за обезопасяване, когато динамичното изпитване се провежда върху системите за обезопасяване, предназначени за една група седалки, които преди това не са били натоварвани. Ключалките на изпитваните колани трябва да отговарят на изискванията, посочени в точка 6.2.2.4 по-горе. В случаите на обезопасителни колани с механизми за прибиране механизмът за прибиране трябва да е преминал изпитването за устойчивост на прах по точка 7.6.3; освен това в случаите на обезопасителни колани или системи за обезопасяване, оборудвани с устройство за предварително обтягане, съдържащо пиротехнически средства, устройството предварително се подлага на кондиционирането съгласно точка 7.9.1 по-долу.
 6.4.1.2.1. Коланите трябва да са преминали изпитването за устойчивост на корозия, описано в точка 7.2, след което ключалките се подлагат на допълнителни 500 цикъла на отваряне и затваряне при нормални условия на употреба.
 6.4.1.2.2. Обезопасителните колани с механизми за прибиране предварително трябва да са били подложени на изпитванията, описани в точка 6.2.5.2 или в точка 6.2.5.3 по-горе. Ако обаче механизмът за прибиране вече е бил подложен на изпитване за устойчивост на корозия съгласно точка 6.4.1.2.1 по-горе, това изпитване може да не се повтаря.
 6.4.1.2.3. В случай на обезопасителен колан, предназначен за използване с устройство за регулиране по височина съгласно точка 2.14.6 по-горе, изпитването се провежда, като устройството е регулирано в най-неблагоприятното положение (или положения), избрано от техническата служба, отговорна за изпитването. Въпреки това:
 6.4.1.2.3.1.
 Ако устройството за регулиране на височината включва самите устройства за закрепване, както е регламентирано в разпоредбите на Правило No 14, техническата служба, отговорна за изпитванията, може, по своя преценка, да приложи разпоредбите по точка 7.7.1 по-долу.
 6.4.1.2.3.2.
 Ако коланът включва гъвкаво устройство за регулиране на височината на колана съобразно рамото, той се изпитва като система за обезопасяване и техническата служба, отговорна за изпитванията, прилага разпоредбите по точка 7.7.1, които са от значение за изпитване на частта от конструкцията на превозното средство, към която обичайно се монтира системата за обезопасяване.
 6.4.1.2.4. В случай на обезопасителен колан с устройство за предварително обтягане минималното преместване, определено в точка 6.4.1.3.2 по-долу, може да бъде намалено наполовина. За целите на


text:
това изпитване устройството за предварително обтягане трябва е в действие.
 6.4.1.2.5. В случай на обезопасителен колан с устройство за намаляване на обтягането, коланът трябва да се подложи на изпитване за дълготрайност, като посоченото устройство трябва да бъде в работно положение в съответствие с точка 6.2.5.3.5 преди провеждането на динамичното изпитване. След това динамичното изпитване се провежда, като устройството за намаляване на натоварването е в работно положение.
 6.4.1.3. При това изпитване трябва да се изпълнят следните изисквания:
 6.4.1.3.1. никоя от частите от комплекта колан или системата за обезопасяване, осигуряващи задържането на седящия, не се счупва, и нито една ключалка, блокировка или системата за преместване не се освобождава или отблокира; и
 6.4.1.3.2. преместването на манекена напред трябва да е между 80 и 200 mm на нивото на таза при надбедрените колани. За други типове колани преместването напред трябва да е между 80 и 200 mm на нивото на таза и между 100 и 300 mm на нивото на гръдния кош. В случай на колан с цялостно обхващане посоченото по-горе минимално преместване може да бъде намалено наполовина. Тези премествания са спрямо точките за измерване, показани в приложение 7, фигура 6 към настоящото правило.
 6.4.1.3.3. В случай на обезопасителен колан, предназначен за използване при предно външно място за сядане, защитено с въздушна възглавница пред него, преместването на контролната точка на гръдния кош може да надвишава посоченото в точка 6.4.1.3.2 по-горе, ако неговата скорост при тази стойност не надвишава 24 km/h.
 6.4.1.3.4. В случай на място за сядане, различно от предно външно място за сядане, което е защитено с въздушна възглавница пред него, преместването на контролната точка на гръдния кош може да надвишава посоченото в точка 6.4.1.3.2, ако неговата скорост при тази стойност не надвишава 24 km/h при изпитванията, извършвани с въздушната възглавница в среда, свързана с превозното средство, отразяваща координатите в превозното средство на точките на монтиране и закрепване на въздушната възглавница.
 6.4.1.4. В случай на система за обезопасяване:
 6.4.1.4.1. Движението на контролната точка на гръдния кош може да надвиши посоченото в точка 6.4.1.3.2., ако чрез изчисление или чрез допълнително изпитване може да се покаже, че нито една част от торса или главата на манекена, използван при динамичното изпитване, не би била в контакт с която и да е предна твърда част на превозното средство освен:
 6.4.1.4.1.1.
 За водача — допустим е контакт на гръдния кош с кормилната уредба, ако тя отговаря на изискванията на Правило No 12, при условие че този контакт не възниква при скорост, по-висока от 24 km/h. За целите на тази оценка се приема, че седалката е в едно от местоположенията, посочени в точка 7.7.1.5 по-долу.
 6.4.1.4.1.2.
 За всеки друг пътник — не се допуска контакт на главата или на гръдния кош с каквато и да е твърда част на превозното средство пред манекена. Освен това не се допуска контакт на главата на манекена с коленете му.
 За целите на тази оценка се приема, че седалката на изпитвания манекен и, ако е приложимо, седалката пред него, е в местоположението, посочено в точка 7.7.1.6 по-долу. С изключение на монтираната конструкция на


text:
комплект въздушна възглавница, определена в точка 2.8, нетвърдият материал с твърдост < 50 по Шор (скала А) може да бъде отстранен, за да се покаже, че покритите или тапицирани твърди части не са в съприкосновение с главата или гръдния кош на манекена по време на изпитването.
 6.4.1.4.2. При превозни средства, в които се използват такива устройства, системите за преместване и застопоряване, позволяващи на пътниците от всички седалки да напуснат превозното средство, трябва след динамично изпитване отново да могат да бъдат въведени ръчно в действие.
 6.4.1.5. По изключение при система за обезопасяване, изместванията могат да бъдат по-големи от посочените в точка 6.4.1.3.2, когато към горното устройство за закрепване, поставено на седалката, се прилага изключението, предвидено в точка 7.4 от Правило No 14.
 6.4.2. Якост след процедура на изтриване
 6.4.2.1. При двата образеца, кондиционирани съгласно точка 7.4.1.6 по-долу, разрушаващият товар се оценява съгласно точки 7.4.2 и 7.5 по-долу. Той трябва да бъде най-малкото равен на 75 % от средната стойност на разрушаващите товари, определени по време на изпитванията на неизносени ленти, и не по-малък от минималния товар, предвиден за изпитваните елементи. Разликата между разрушаващите товари на двата образеца не трябва да бъде по-голяма от 20 % от най-големия измерен разрушаващ товар. При процедури от тип 1 и тип 2 изпитването на якост на разрушаване се провежда само върху образци на ленти (точка 7.4.2). При процедури от тип 3 изпитването на якост на разрушаване се провежда върху лентата и съответните метални части (точка 7.5).
 6.4.2.2. Частите, които се подлагат на процедура за изтриване, са посочени в таблицата по-долу, като типовете процедури, които са подходящи за тях, са обозначени със знак „x“. За всяка процедура се използва нов образец.
 Процедура тип 1
 Процедура тип 2
 Процедура тип 3
 Присъединително приспособление
 —
 —
 x
 Водачи или макари
 —
 x
 —
 Ключалка-ухо
 —
 x
 x
 Регулиращо устройство
 x
 —
 x
 Части, пришити към лентата
 —
 —
 x
 Гъвкаво устройство за регулиране на височината на колана съобразно рамото
 x
 —
 —
 7. ИЗПИТВАНИЯ
 7.1. Приложение на образците, представени за одобрение на тип обезопасителен колан или система за обезопасяване (вж. приложение 13 към настоящото правило).
 7.1.1. Предоставят се два колана или системи за обезопасяване за проверка на ключалката, изпитване на ключалката при ниска температура, изпитване при ниска температура съгласно точка 7.5.4 по-долу, когато провеждането му е необходимо, изпитване за дълготрайност на ключалката, изпитване за устойчивост на корозия на колана, изпитване за действието на механизма за прибиране, динамично изпитване и изпитване за отваряне на ключалката след динамично изпитване. Един от двата образци се използва при проверката на колана или системата за обезопасяване.
 7.1.2. Предоставя се един колан или система за обезопасяване за проверка на ключалката, изпитване за якост на ключалката и проверка на монтирането на присъединителните приспособления, устройствата за регулиране на колана и когато е необходимо — на механизмите за прибиране.
 7.1.3. Два колана или системи за обезопасяване се предоставят за изпитването за контрол на ключалката, изпитването на микроприплъзване и изпитването на изтриване. Изпитването на действието на устройството за регулиране на колана се провежда върху един от двата образеца.


text:
7.1.4. Образецът от лентата се използва за изпитване на лентата на якост на разрушаване. Част от този образец се съхранява за срока на валидност на издаденото одобрение.
 7.2. Изпитване за устойчивост на корозия
 7.2.1. Пълен комплект на обезопасителен колан се поставя в изпитвателна камера, както е посочено в приложение 12 към настоящото правило. В случай на комплект, съдържащ механизъм за прибиране, лентата се развива до пълната ѝ дължина без 300 ± 3 mm. С изключение на необходимите краткотрайни прекъсвания, например за проверка и допълване на соления разтвор, изпитването на образеца продължава без прекъсване за период от 50 часа.
 7.2.2. След приключване на изпитването комплектът се измива внимателно или се потапя в чиста течаща вода с температура не по-висока от 38 °C, за да се отстрани евентуално отлагане на сол, образувано по време на изпитването, и се изсушава при стайна температура за 24 часа преди да се провери в съответствие с точка 6.2.1.2 по-горе.
 7.3. Изпитване на микроприплъзване (вж. приложение 11, фигура 3 към настоящото правило)
 7.3.1. Образците, които се подлагат на изпитването на микроприплъзване, се държат минимум 24 часа преди изпитването във въздушна среда с температура 20 ± 5 °С и относителна влажност 65 ± 5 %. Изпитването се провежда при температура между 15 и 30 °С.
 7.3.2. По време на изпитването се вземат мерки свободният участък на устройството за регулиране да сочи нагоре или надолу върху изпитвателния стенд, както е в превозното средство.
 7.3.3. Към долния край на парчето от лентата се прикрепя товар от 5 daN. Другият край се подлага на движение напред-назад с обща амплитуда 300 ± 20 mm (вж. фигурата).
 7.3.4. Ако има свободен край, служещ като резервна лента, той при никакви обстоятелства не трябва да се закрепва или защипва към участъка под товар.
 7.3.5. На изпитвателния стенд лентата в разхлабено положение се спуска от регулиращото устройство във вдлъбната крива, както е в превозното средство. Прилаганият на изпитвателния стенд товар от 5 daN се направлява вертикално по такъв начин, че да се предотвратят люлеенето на товара и усукването на колана. Присъединителното приспособление се фиксира към товара от 5 daN, както е в превозното средство.
 7.3.6. Преди действителното начало на изпитването се изпълнява серия от 20 цикъла, така че системата за самозатягане да се установи правилно.
 7.3.7. Изпълняват се 1 000 цикъла при честота 0,5 цикъла в секунда при обща амплитуда 300 ± 20 mm. Прилага се товар 5 daN само за времето, съответстващо на преместване 100 ± 20 mm за всеки полупериод.
 7.4. Кондициониране на ленти и изпитване на якост на скъсване (статично)
 7.4.1. Кондициониране на ленти за изпитването на якост на скъсване
 Образците, отрязани от лентата съгласно точка 3.2.2.3, се кондиционират, както следва:
 7.4.1.1. Температурно и хигрометрично кондициониране
 Лентата се кондиционира в съответствие с ISO 139 (2005), като се използва стандартна атмосфера или стандартна алтернативна атмосфера. Ако изпитването не може да се проведе незабавно след кондиционирането, образецът се съхранява в херметично затворен контейнер до започване на изпитването. Разрушаващият товар на лентата се определя в рамките на 5 минути от изваждането ѝ от кондициониращата въздушна среда


text:
или контейнера.
 7.4.1.2. Светлинно кондициониране
 7.4.1.2.1. Прилагат се разпоредбите на Препоръка ISO/105-B02 (1994/Amd2:2000). Лентата се излага на светлина за време, достатъчно, за да се създаде затихване на стандартно синьо тип 7 до контраст, равен на степен 4 по сивата скала.
 7.4.1.2.2. След излагането на светлина лентата се кондиционира така, както е описано в точка 7.4.1.1. Ако изпитването не може да се проведе незабавно след кондиционирането, образецът се съхранява в херметически затворен контейнер до започване на изпитването. Разрушаващият товар на лентата се определя в рамките на пет минути от изваждането ѝ от кондициониращата инсталация.
 7.4.1.3. Кондициониране на студ
 7.4.1.3.1. Лентата се кондиционира така, както е описано в точка 7.4.1.1 по-горе.
 7.4.1.3.2. След това лентата престоява час и половина върху равна повърхност в нискотемпературна камера, в която температурата на въздуха е –30 ± 5 °C. После лентата се нагъва и в нагънато състояние се натоварва с маса 2 kg, предварително изстудена до –30 ± 5 °C. След като лентата престои под товар 30 минути в същата нискотемпературна камера, масата се отстранява и разрушаващият товар се измерва в рамките на 5 минути от изваждането на лентата от нискотемпературната камера.
 7.4.1.4. Кондициониране на топлина
 7.4.1.4.1. Лентата престоява в продължение на три часа в нагревателна камера в атмосфера с температура 60 ± 5 °C и относителна влажност 65 ± 5 %.
 7.4.1.4.2. Усилието на скъсване се определя в рамките на пет минути след изваждането на лентата от нагревателната камера.
 7.4.1.5. Изпитване на въздействие на вода
 7.4.1.5.1. Лентата престоява напълно потопена в дестилирана вода в продължение на три часа при температура 20 ± 5 °С. Във водата предварително се добавя незначително количество мокрещо вещество. Може да се използва всяко мокрещо вещество, подходящо за изпитваната материя.
 7.4.1.5.2. Разрушаващият товар се определя в рамките на 10 минути от изваждането на лентата от водата.
 7.4.1.6. Кондициониране за изтриване
 7.4.1.6.1. Кондиционирането за изтриване се провежда върху всяко устройство, при което лентата е в контакт с твърда част от колана, с изключение на всички устройства за регулиране, по отношение на които изпитването за микроприплъзване (точка 7.3) показва, че приплъзванията на лентата са по-малки от половината от посочената величина, в който случай не се изисква провеждане на процедура тип 1 — кондициониране за изтриване (точка 7.4.1.6.4.1). Изпитвателната апаратура се настройва така, че да се запазва относителното разположение на лентата спрямо контактната повърхност.
 7.4.1.6.2. Образците се кондиционират така, както е описано в точка 7.4.1.1. Околната температура по време на изпитването трябва да бъде между 15 и 30 °С.
 7.4.1.6.3. Изискванията за всяка процедура на изтриване са посочени в следната таблица.
 Товар, daN
 Честота, Hz
 Цикли, брой
 Преместване, mm
 Процедура 1
 2,5
 0,5
 5 000
 300 ± 20
 Процедура 2
 0,5
 0,5
 45 000
 300 ± 20
 Процедура 3 (*1)
 от 0 до 5
 0,5
 45 000
 —
 Преместването, посочено в петата колона на таблицата, представлява амплитудата на възвратно-постъпателното движение, приложено върху лентата.
 7.4.1.6.4. Специални процедури на кондициониране
 7.4.1.6.4.1. Процедура 1: в случаи, в които лентата се плъзга през устройство за регулиране.
 На единия край на лентата се прилага вертикален постоянен товар 2,5 daN


text:
— другият край на лентата се прикрепва към устройство, което придава на лентата хоризонтално възвратно-постъпателно движение.
 Устройството за регулиране се разполага върху хоризонталния участък от лентата така, че тя да остава под въздействието на товар (вж. фигура 1 от приложение 11 към настоящото правило).
 7.4.1.6.4.2. Процедура 2: в случаи, в които лентата променя посоката си при преминаване през твърда част.
 По време на това изпитване ъглите, които двете ленти сключват помежду си, се поддържат в съответствие с указаното на фигура 2 от приложение 11 към настоящото правило.
 По време на изпитването се прилага постоянен товар от 0,5 daN.
 Ако лентата променя посоката си повече от един път при преминаване през твърда част, товарът от 0,5 daN може да бъде увеличен така, че да се достигне предвиденото движение на лентата от 300 mm през тази твърда част.
 7.4.1.6.4.3. Процедура 3: в случаи, в които лентата е закрепена към твърда част посредством зашиване или подобни начини.
 Общото възвратно-постъпателно преместване трябва да бъде 300 ± 20 mm, като товар от 5 daN се прилага само през времето, съответстващо на преместване от 100 ± 20 mm за всеки полупериод (вж. фигура 3 от приложение 11 към настоящото правило).
 7.4.2. Изпитване на якост на скъсване на лента (статично изпитване)
 7.4.2.1. Изпитването се провежда всеки път върху два нови образеца от лента с достатъчна дължина, кондиционирани в съответствие с разпоредбите на точка 7.4.1 по-горе.
 7.4.2.2. Всяка лента се захваща между челюстите на устройството за изпитване на опън. Стягите трябва да са конструирани така, че да се избегне скъсване на лентата при или близо до мястото на контакт с тях. Скоростта на движение трябва да е около 100 mm/min. Свободната дължина на образеца между челюстите на устройството в началото на изпитването трябва да е 200 mm ± 40 mm.
 7.4.2.3. След това товарът се увеличава до скъсването на лентата и се отбелязва големината на товара при скъсване.
 7.4.2.4. Ако лентата приплъзне или се скъса в мястото на контакт с една от двете челюсти или в рамките на 10 mm от която и да е от тях, изпитването се счита за невалидно и се провежда ново изпитване върху друг образец.
 7.4.3. Широчина на натоварване
 7.4.3.1. Изпитването се провежда всеки път върху два нови образеца от лента с достатъчна дължина, кондиционирани в съответствие с разпоредбите на точка 7.4.1 по-горе.
 7.4.3.2. Всяка лента се захваща между челюстите на устройството за изпитване на опън. Челюстите се проектират така, че да се избегне скъсване на лентата при тях или близо до мястото на контактуване с тях. Скоростта на движение трябва да е около 100 mm/min. Свободната дължина на образеца между челюстите на устройството в началото на изпитването трябва да е 200 mm ± 40 mm.
 7.4.3.3. Когато усилието достигне 980 daN + 100 – 0 daN, изпитвателното устройство се спира и в рамките на 5 секунди се измерва широчината на лентата. Изпитването трябва да се провежда отделно от изпитването на опън.
 7.5. Изпитване за компоненти на комплект колан, съдържащи твърди части
 7.5.1. Ключалката и устройството за регулиране се присъединяват към устройството за


text:
изпитване на опън чрез техните нормални присъединителни приспособления към комплекта колан, след което се прилага товар от 980 daN.
 В случай на колани с цялостно обхващане ключалката се присъединява към изпитвателното устройство чрез лентите, прикрепени към ключалката и езика или двата езика, разположени по приблизително симетричен начин спрямо геометричния център на ключалката. Ако ключалката или устройството за регулиране е част от присъединителното приспособление или от общата част на колан с три точки, ключалката или устройството за регулиране се изпитват заедно с присъединителното приспособление съгласно точка 7.5.2 по-долу, с изключение на случая на механизми за прибиране с ролка или лентов водач, монтирани при горното устройство за закрепване на колана, когато изпитвателният товар е 980 daN, а дължината на лентата, оставаща навита на макарата, е равна на дължината, получена при блокиране, колкото е възможно по-близо до 450 mm от края на лентата.
 7.5.2. Присъединителните приспособления и всякакви устройства за регулиране на височината на колана се изпитват по начина, посочен в точка 7.5.1 по-горе, но с товар 1 470 daN и с изключение на случаите, когато се прилагат разпоредбите от второто изречение на точка 7.7.1 по-долу, при най-неблагоприятните условия, които е вероятно да настъпят в превозно средство с правилно монтиран колан. В случай на механизми за прибиране изпитването се провежда при лента, напълно развита от макарата.
 7.5.3. Два образеца от пълния комплект колан се поставят в нискотемпературна камера при – 10 ± 1 °C за два часа. Веднага след изваждането от камерата частите на ключалката, които се сглобяват една към друга, се захващат ръчно заедно.
 7.5.4. Два образеца от пълния комплект колан се поставят в нискотемпературна камера при – 10 °C + 1 °C за два часа. Всички твърди елементи и части, изработени от пластмаса, при изпитването се полагат поред върху плоска стоманена повърхност (която е била държана с образците в нискотемпературната камера), поставени хоризонтално върху повърхността на компактен, твърд блок с маса най-малко 100 kg и в рамките на 30 секунди от изваждането на образците от нискотемпературната камера върху тях се пуска под силата на гравитацията стоманена тежест с маса 18 kg от височина 300 mm. Ударната повърхност на тежестта от 18 kg трябва да има твърдост най-малко 45 HRC и форма на изпъкнала повърхнина с напречен радиус 10 mm и радиус по дължина 150 mm, разположена на централната линия на масата. Единият образец се изпитва по оста на огънатия блок, успореден с лентата, а другият образец — на 90° спрямо лентата.
 7.5.5. Ключалки, които имат общи части между два обезопасителни колана, се натоварват така, че да се симулират условията на използване в превозното средство при седалки, регулирани в средно положение. Прилага се товар 1 470 daN едновременно към всяка от лентите. Направлението на прилагане на товара се установява в съответствие с точка 7.7.1 по-долу. Подходяща апаратура за това изпитване е показана в приложение 10 към настоящото правило.
 7.5.6. Когато се изпитва което и да е ръчно устройство за регулиране, лентата се изтегля с равномерна скорост през това устройство, като се вземат предвид нормалните условия на използване при скорост приблизително 100 mm/s,


text:
и се измерва максималната сила с точност 0,1 daN след първите 25 mm от движението на лентата. Изпитването се провежда в двете посоки на движение на лентата през устройството за регулиране, като лентата се подлага на този цикъл 10 пъти преди провеждане на измерването.
 7.6. Допълнителни изпитвания за обезопасителни колани с механизми за прибиране
 7.6.1. Дълготрайност на механизма за прибиране
 7.6.1.1. Лентата се развива и се оставя да се пренавие толкова пъти, колкото е необходимо, със скорост най-много 30 цикъла в минута. В случай на механизми за прибиране с аварийна блокировка при всеки пети цикъл се прави по-рязко изтегляне, за да се блокира механизмът за прибиране.
 По-резките изтегляния се правят по равен брой при пет различни изтегляния на лентата, а именно при 90, 80, 75, 70 и 65 % от общата дължина на лентата, навита на механизма за прибиране. Когато се осигури дължина, по-голяма от 900 mm, тези проценти се отнасят до крайните 900 mm от лентата, които могат да бъдат изтеглени от механизма за прибиране.
 7.6.1.2. Подходяща апаратура за изпитванията по точка 7.6.1.1 е описана в приложение 3 към настоящото правило.
 7.6.2. Блокировка на механизми за прибиране с аварийна блокировка
 7.6.2.1. Механизмът за прибиране се изпитва еднократно за блокировка, когато лентата е изтеглена до пълната си дължина без 300 ± 3 mm, които остават навити на макарата на механизма за прибиране.
 7.6.2.1.1. В случай на механизъм за прибиране с блокировка, който се задейства от движението на лентата, изтеглянето е по посоката, в която то по принцип се извършва, когато механизмът за прибиране е монтиран в превозното средство.
 7.6.2.1.2. Когато се изпитва чувствителността на механизмите за прибиране към отрицателното ускорение на превозното средство, те се изпитват при посоченото изтегляне по две взаимноперпендикулярни оси, които са хоризонтални, ако механизмът за прибиране е монтиран на превозно средство според указаното от производителя на обезопасителния колан. Когато това положение не е указано, техническата служба следва да се консултира с производителя на обезопасителния колан. Едното от тези направления на изпитване трябва да се избере от техническата служба, провеждаща изпитването за одобрение, така че да се създадат най-неблагоприятните условия по отношение на задействане на блокиращия механизъм.
 7.6.2.2. Подходяща апаратура за изпитванията по точка 7.6.2.1 по-горе е описана в приложение 4 към настоящото правило. Конструкцията на всяка изпитвателна апаратура трябва да осигурява достигане на изискваното ускорение, преди лентата да е изтеглена навън от механизма за прибиране на повече от 5 mm, като изтеглянето на лентата се извършва при средна скорост на увеличение на ускорението от най-малко 55 g/s (7) до не повече от 150 g/s при изпитване на чувствителността към движение на лентата и от най-малко 25 g/s до не повече от 150 g/s при изпитване на чувствителността към отрицателно ускорение на превозното средство.
 7.6.2.3. За проверка на съответствието с изискванията на точки 6.2.5.3.1.3 и 6.2.5.3.1.4, механизмът за прибиране се монтира на хоризонтална маса и масата се наклонява със скорост не по-голяма от 2° за секунда, докато се получи блокировка. Изпитването се извършва и при наклоняване на плоскостта и в други посоки, за да се гарантира, че


text:
изискванията са изпълнени.
 7.6.3. Устойчивост на прах
 7.6.3.1. Механизмът за прибиране се поставя в изпитвателна камера, както е посочено в приложение 5 към настоящото правило. Той се монтира ориентиран по начин, сходен с положението му в превозното средство. Изпитвателната камера трябва да съдържа количество прах, което отговаря на изискванията по точка 7.6.3.2 по-долу. Част с дължина 500 mm от лентата се изтегля от механизма за прибиране и се оставя така с изключение на 10 пълни цикъла на развиване и прибиране, на които се подлага една или две минути след всяко раздвижване на праха. За период от пет часа прахът в камерата се раздвижва на всеки 20 минути за пет секунди от въздух под налягане, несъдържащ смазочно масло и влага, който преминава през отвор с диаметър 1,5 ± 0,1 mm при еталонно налягане 5,5 · 105 ± 0,5 · 105 Pa.
 7.6.3.2. Прахът, използван при изпитването по точка 7.6.3.1 по-горе, се състои от около 1 kg сух кварц. Прахът има следния зърнометричен състав:
 а)
 частици, преминаващи през мрежа с отвори 150 μm и диаметър на нишките 104 μm: от 99 до 100 %;
 б)
 частици, преминаващи през мрежа с отвори 105 μm и диаметър на нишките 64 μm: от 76 до 86 %;
 в)
 частици, преминаващи през мрежа с отвори 75 μm и диаметър на нишките 52 μm: от 60 до 70 %.
 7.6.4. Сили на прибиране
 7.6.4.1. Силата на прибиране се измерва, когато комплектът обезопасителен колан е прикрепен към манекен, както при динамичното изпитване, посочено в точка 7.7 по-долу. Опънът в лентата се измерва, колкото е възможно по-близо до мястото на контакт с манекена, докато лентата се прибира със скорост от около 0,6 m/min. Ако обезопасителният колан включва устройство за намаляване на натоварването, силата на прибиране на лентата и натоварването се измерват при работно и при неработно положение на устройството.
 7.6.4.2. Преди провеждане на описаното в точка 7.7 по-долу динамично изпитване манекенът, поставен в седнало положение и облечен с памучна риза, се наклонява напред до развиване от механизма за прибиране на 350 mm от лентата, след което се връща в изходно положение.
 7.7. Динамични изпитвания на комплекта колан или системата за обезопасяване
 7.7.1. Комплектът колан се монтира на количка, оборудвана със седалката и с общите устройства за закрепване, посочени в приложение 6, фигура 1 към настоящото правило. Ако обаче комплектът колан е предназначен за специфично превозно средство или за специфични типове превозни средства, разстоянията между манекена и устройствата за закрепване се определят от техническата служба, провеждаща изпитванията, или в съответствие с инструкциите за монтиране, доставени с колана, или в съответствие с данните, предоставени от производителя на превозното средство. Ако коланът е оборудван с устройство за регулиране на височината като описаното в точка 2.14.6 по-горе, местоположението на устройството и начинът на закрепването му трябва да бъдат определените при проектирането на превозното средство.
 В случаите, в които динамичното изпитване е било проведено за тип превозно средство, не е необходимо то да се повтаря за други типове превозни средства, когато всяка точка на закрепване е на по-малко от 50 mm разстояние от съответната


text:
точка на закрепване на изпитания колан. Допуска се и производителите да определят хипотетичното местоположение на закрепването при изпитването, за да се обхване максималният брой действителни точки на закрепване.
 7.7.1.1. Ако обезопасителният колан или системата за обезопасяване представлява част от комплект, който е предмет на заявление за одобрение на типа като система за обезопасяване, този обезопасителен колан се монтира или както е определено в точка 7.7.1, или върху частта от конструкцията на превозното средство, към която нормално се монтира системата за обезопасяване, като частта се закрепва неподвижно към изпитвателната количка по начина, предписан в точки 7.7.1.2—7.7.1.6 по-долу.
 В случай на обезопасителен колан или система за обезопасяване с устройства за предварително обтягане, при които се разчита на съставни части, различни от вградените в самия комплект колан, комплектът колан се монтира заедно с необходимите допълнителни части от превозното средство върху изпитвателната количка по начина, предписан в точки 7.7.1.2—7.7.1.6 по-долу.
 Допуска се, в случай когато тези устройства не могат да бъдат изпитани върху изпитвателна количка, производителят да докаже, че устройството отговаря на изискванията на настоящото правило чрез изпитване на стандартен челен удар при 50 km/h в съответствие с процедурата на ISO 3560 (1975).
 7.7.1.2. Методът за застопоряване на превозното средство по време на изпитването трябва да бъде такъв, че да не води до подсилване на устройствата за закрепване на седалките или обезопасителните колани или до намаляване на нормалната деформация на конструкцията. В него не може да присъства предна част на превозното средство, която ограничавайки движението напред на манекена, с изключение на стъпалата, би намалила товара, прилаган върху системата за обезопасяване по време на изпитването. Отстранените части от конструкцията могат да се заменят с части с еквивалентна якост, при условие че те не пречат на движението напред на манекена.
 7.7.1.3. Приема се, че осигурителното устройство е задоволително, ако не въздейства върху площ, простираща се по цялата широчина на конструкцията, и ако превозното средство или конструкцията се блокират или обездвижват отпред на разстояние не по-малко от 500 mm от устройствата за закрепване на изпитваната система за обезопасяване. Конструкцията се фиксира стабилно отзад на достатъчно разстояние зад устройствата за закрепване, така че да се изпълнят изискванията на точка 7.7.1.2 по-горе.
 7.7.1.4. Седалките трябва да бъдат монтирани и поставени в положение за кормуване, което по преценка на техническата служба, провеждаща изпитванията за одобрение, предоставя най-неблагоприятните условия за изпитване на якост, съвместими с разполагането на манекена в превозното средство. Местоположенията на седалките се отбелязват в протокола от изпитването. Ако наклонът на облегалката на седалката е регулируем, същата се застопорява по начина, посочен от производителя, или ако няма такава инструкция, се застопорява по такъв начин, че да образува ефективен ъгъл колкото е възможно по-близък до 25° в случая на превозни средства от категории M1 и N1 и колкото е възможно по-близък до 15° при всички останали категории.
 7.7.1.5. За оценката на съответствието с изискванията по точки 6.4.1.4.1 и 6.4.1.4.1.1 седалката се поставя в нейното най-предно положение на кормуване, подходящо за размерите на манекена.
 7.7.1.6. За оценката на съответствието с изискванията по точки 6.4.1.4.1. и 6.4.1.4.1.2 седалката се регулира, както следва:


text:
7.7.1.6.1.
 За предните седалки за пътници: седящият отпред трябва да бъде в своето най-предно положение на пътуване съобразно размерите на манекена. Местоположенията на седалките се отбелязват в протокола от изпитването.
 7.7.1.6.2.
 За задните седалки: за всяко изпитвателно положение на седящите отзад пътници положението на изпитваното място за сядане се счита за позиционирано към точка R на седалката. Ако ъгълът на наклона на облегалката на седалката може да се регулира, този ъгъл следва да се регулира, като се използва триизмерният механизъм за определяне на точката „H“ с ъгъл на наклона на торса възможно най-близо до 10°.
 Мястото за сядане пред изпитваното място за сядане се регулира в средно положение за хода и височината или в най-близкото до него положение с блокировка. Ако ъгълът на наклона на облегалката на седалката може да се регулира, този ъгъл следва да се регулира, като се използва триизмерният механизъм за определяне на точката „H“ с ъгъл на наклона на торса възможно най-близо до 10°.
 Това може да се докаже с контур по CAD или чертеж на положението вътре в превозното средство.
 7.7.1.7. Като алтернатива на разпоредбите по точки 7.7.1.5. и 7.7.1.6 се допуска, когато тези устройства не могат да бъдат изпитани върху изпитвателна количка, производителят да докаже, че устройството отговаря на изискванията на настоящото правило чрез изпитване на стандартен челен удар при 50 km/h в съответствие с процедурата по ISO 3560:2013.
 7.7.1.8. Всички седалки от една и съща група се изпитват едновременно.
 7.7.1.9. Динамичните изпитвания на комплекта колан с цялостно обхващане се провеждат след отстраняване на лентата (групата ленти) за чатала, ако такива са налице.
 7.7.2. Комплектът колан се закрепва към манекена, описан в приложение 7 към настоящото правило, както следва: между гърба на манекена и облегалката на седалката се поставя дъска с дебелина 25 mm. Коланът се затяга здраво около манекена. Отстранява се дъската и манекенът се установява така, че цялата дължина на гърба му да е в контакт с облегалката на седалката. Проверява се дали начинът на зацепване на двете части на ключалката не е свързан с рискове за намаляване надеждността на блокировката.
 7.7.3. Свободните краища на лентите трябва да се простират достатъчно надалеч извън регулиращите устройства, за да позволяват приплъзване.
 7.7.4. Устройства за отрицателно или положително ускорение
 Заявителят трябва да избере едно от следните две устройства:
 7.7.4.1. Изпитвателно устройство за отрицателно ускорение
 Количката се привежда в движение така, че в момента на удара нейната свободна скорост на движение да бъде 50 km/h ± 1 km/h и манекенът да остава стабилен. Спирачният път на количката трябва да е 40 cm ± 5 cm. Количката трябва да остане в хоризонтално положение по време на отрицателното ускорение. Отрицателно ускорение на количката се постига, като се използва апаратурата, показана в приложение 6 към настоящото правило, или каквото и да е друго устройство, с което се постигат еквивалентни резултати. Апаратурата трябва да отговаря на изискванията за действие, посочени по-долу.
 Кривата на отрицателното ускорение на количката, утежнена с инертни маси, за да се получи обща маса 455 kg ± 20 kg при изпитвания на обезопасителен колан и 910 kg


text:
± 40 kg при изпитвания на система за обезопасяване, когато номиналната маса на количката и конструкцията на превозното средство е 800 kg, трябва да се намира в защрихованата зона на диаграмата от приложение 8. Ако е необходимо, номиналната маса на количката и прикрепената конструкция на превозното средство може да се увеличава с нараствания от 200 kg, в който случай трябва да се добавя допълнителна инертна маса 28 kg за всяко нарастване. Общата маса на изпитвателната количка, конструкцията на превозното средство и инертните маси не трябва в нито един случай да се различава от номиналната стойност при изпитванията за калибриране с повече от ± 40 kg. По време на калибриране на спирачното устройство скоростта на количката трябва да бъде 50 km/h ± 1 km/h, а спирачното разстояние: 40 cm ± 2 cm.
 7.7.4.2. Изпитвателно устройство за положително ускорение
 Количката се привежда в движение така, че общото изменение на нейната скорост ΔV да е 51 km/h km/h. Количката трябва да остава в хоризонтално положение по време на положителното ускорение. Положителното ускорение на количката се постига, като се използва апаратурата, която отговаря на изискванията за действието, посочени по-долу:
 Кривата на отрицателното ускорение на количката, утежнена с инертни маси, трябва да се намира в защрихованата зона на диаграмата от приложение 8 и да остава над отрязъка, определен от координатите (10 g, 5 ms) и (20 g, 10 ms). Началото на удара (T0) се определя съгласно ISO 17 373 (2005) при ниво на ускорението 0,5 g. Общата маса на изпитвателната количка, конструкцията на превозното средство и инертните маси не трябва в нито един случай да се различава от номиналната стойност при изпитванията за калибриране с повече от ± 40 kg. По време на калибриране на изпитвателното устройство за положително ускорение общото изменение на скоростта на количката ΔV трябва да бъде 51 km/h km/h.
 Макар посочените по-горе изисквания да са изпълнени, техническата служба трябва да използва маса на количката (оборудвана със седалки), определена в точка 1 от приложение 6, която надвишава 380 kg.
 7.7.5. Измерват се скоростта на количката непосредствено преди удара (само за колички, използвани за отрицателно ускорение, необходими за изчисляване на спирачното разстояние), положителното и отрицателното ускорение на количката, преместването напред на манекена и скоростта на гръдния кош при 300 mm преместване на гръдния кош.
 Изменението на скоростта се изчислява посредством интегриране на записаното положително и отрицателно ускорение на количката.
 Разстоянието, за което се постигат първите 50 km/h km/h от изменението на скоростта на количката, може да се изчисли посредством двойно интегриране на записаното отрицателно ускорение на количката.
 7.7.6. След удара комплектът колани или системата за обезопасяване и техните твърди части се оглеждат без отваряне на ключалката, за да се определи дали е налице отказ или счупване. В случаите на системи за обезопасяване след изпитването се проверява и дали частите от конструкцията на превозното средство, закрепени към количката, са претърпели видима трайна деформация. Всяка такава установена деформация се взема предвид при изчисленията по точка 6.4.1.4.1 по-горе.
 7.7.7. Ако изпитванията обаче се провеждат при по-висока скорост и/или кривата на ускорението е преминала над горната граница


text:
на защрихованата зона и обезопасителният колан отговаря на изискванията, изпитването се приема за задоволително.
 7.8. Изпитване за отваряне на ключалка
 7.8.1. За това изпитване се използват комплекти колани или устройствата за обезопасяване, които вече са преминали динамично изпитване в съответствие с точка 7.7 по-горе.
 7.8.2. Комплектите колани се отделят от изпитвателната количка, без да се отваря ключалката. Тогава към ключалката се прилага товар посредством директно теглене чрез лентите, закрепени за нея, така, че всички ленти да са подложени на сила daN. („n“ е броят на лентите, свързани към ключалката, когато е в затворено положение). Ако ключалката е присъединена към твърда част, силата се прилага под същия ъгъл като този, образуван от ключалката и твърдата част по време на динамичното изпитване. Със скорост 400 ± 20 mm/min към геометричния център на бутона за освобождаване на ключалката се прилага товар по дължината на неподвижна ос, успоредна на първоначалното направление на движение на бутона. По време на прилагането на силата, необходима за отваряне на ключалката, тя се задържа на място чрез твърда опора. Прилаганият товар не трябва да надвишава стойността, посочена в точка 6.2.2.5 по-горе. Мястото на контакт на изпитвания комплект трябва да бъде сферично с радиус 2,5 mm ± 0,1 mm. То следва да е с полирана метална повърхност.
 7.8.3. Измерва се силата на отваряне на ключалката и се регистрира всеки отказ на ключалката.
 7.8.4. След изпитването за отваряне на ключалката компонентите на комплекта колан или система за обезопасяване, преминали изпитванията по точка 7.7, се оглеждат и степента на увреждане, което е претърпял комплектът колани или системата за обезопасяване при динамичното изпитване, се отбелязва в протокола от изпитването.
 7.9. Допълнителни изпитвания на обезопасителни колани с устройства за предварително обтягане
 7.9.1. Кондициониране
 Устройството за предварително натоварване може да се отдели от обезопасителния колан, който ще се изпитва, и да се остави да престои 24 часа при температура 60 ± 5 °C. След това за два часа температурата се повишава до 100 ± 5 °C. След това устройството престоява 24 часа при температура – 30 ± 5 °C. След този цикъл устройството се затопля до околната температура. Ако е било отделено, то се прикрепва отново към обезопасителния колан.
 7.10. Протокол от изпитването
 7.10.1. В протокола от изпитването се записват резултатите от всички изпитвания по точка 7 по-горе, и по-специално:
 а)
 типът устройство, използвано за изпитването (устройство за положително или отрицателно ускорение);
 б)
 общото изменение на скоростта;
 в)
 само за колички, използвани за отрицателно ускорение: скоростта на количката непосредствено преди удара;
 г)
 кривата на положителното или отрицателното ускорение през целия период на изменение на скоростта на количката;
 д)
 максималното преместване напред на манекена;
 е)
 местоположението — ако са възможни варианти — на ключалката по време на изпитването;
 ж)
 силата на отваряне на ключалката;
 з)
 всеки отказ или счупване;
 и)
 за всяка система за обезопасяване, различна от водача: в този протокол техническата служба следва да оцени контура на контакт спрямо движението на манекена в шейната.
 Ако съгласно точка 7.7.1 не са спазени изискванията за закрепване по приложение 6 към настоящото правило, в протокола от изпитването се


text:
описват начините за монтиране на комплекта колани или системата за обезопасяване и са посочват важните ъгли и размери.
 8. ИЗИСКВАНИЯ ОТНОСНО МОНТИРАНЕТО В ПРЕВОЗНОТО СРЕДСТВО
 8.1. Оборудване с обезопасителни колани и системи за обезопасяване
 8.1.1. С изключение на местата за сядане, предназначени за ползване само когато превозното средство е неподвижно, седалките в превозните средства от категории M1, M2 (от клас III или B (8)), M3 (от клас III или B) и N се оборудват с обезопасителни колани или системи за обезопасяване, които удовлетворяват изискванията на настоящото правило.
 Страните по Спогодбата, прилагащи настоящото правило, могат да изискват монтирането на обезопасителни колани в превозни средства от категории M2 и M3, принадлежащи към клас II.
 Когато са монтирани в превозни средства от категория M2 или M3, принадлежащи към клас I, II или А, обезопасителните колани и/или системите за обезопасяване трябва да съответстват на изискванията на настоящото правило.
 Страните по Спогодбата могат да разрешават съгласно националното законодателство монтирането на обезопасителни колани или системи за обезопасяване, различни от обхванатите в настоящото правило, при условие че са предназначени за инвалиди.
 Системите за обезопасяване, които съответстват на разпоредбите на приложение 8 към серия 02 от изменения на Правило No 107, не са предмет на разпоредбите на настоящото правило.
 Превозните средства от категории M2 или M3, принадлежащи към клас I или А, могат да бъдат оборудвани с обезопасителни колани и/или системи за обезопасяване, съответстващи на изискванията на настоящото правило.
 Само превозни средства от категории M2 или M3 могат да бъдат оборудвани със системи за обезопасяване, включващи гъвкаво устройство за регулиране на височината съобразно рамото (точка 2.14.7).
 8.1.2. Типовете обезопасителни колани или системи за обезопасяване за всяко място за сядане, където се изисква монтиране, трябва да бъдат определените в приложение 16 (с които не се допуска използване на механизми за прибиране без блокировка (точка 2.14.1.) или на механизми за прибиране с ръчно разблокиране (точка 2.14.2). За всички места за сядане, за които в приложение 16 са посочени надбедрени колани тип B, са разрешени надбедрени колани тип Br3, с изключение на случаите когато при използването им те се прибират до такава степен, че забележимо намаляват удобството след нормално пристягане с ключалка.
 8.1.2.1. Същевременно, за външни места за сядане, освен предните, в превозни средства от категория N1, посочени в приложение 16 и обозначени със символа Ø, се допуска монтиране на надбедрен колан от тип Br4m или Br4Nm, когато е налице проход между седалката и най-близката странична стена на превозното средство, предназначен да позволи достъп за пътниците до останалите части на превозното средство. Пространството между седалка и странична стена на превозното средство се приема за проход, когато разстоянието между тази странична стена, при затворени врати на превозното средство, и вертикалната надлъжна равнина, преминаваща през осевата линия на съответната седалка, измерена при точката R, перпендикулярно на средната надлъжна равнина на превозното средство, е по-голямо от 500 mm.
 8.1.3. Когато не се изискват обезопасителни колани, по избор на производителя могат да бъдат осигурени всякакви типове обезопасителни колани или системи за обезопасяване, отговарящи на изискванията на настоящото правило. За местата за сядане, за които в


text:
приложение 16 са определени надбедрени колани, се допуска употребата на надбедрени колани тип А от типовете, разрешени в приложение 16.
 8.1.4. При колани с три точки, снабдени с механизми за прибиране, поне един механизъм за прибиране трябва да действа на диагоналната лента.
 8.1.5. С изключение на превозните средства от категория M1, може да се разреши използването на механизъм за прибиране с аварийна блокировка от тип 4N (точка 2.14.5) вместо механизъм за прибиране от тип 4 (точка 2.14.4), когато се докаже в задоволителна степен за техническата служба, провеждаща изпитванията, че монтиране на механизъм за прибиране от тип 4 не би било практично.
 8.1.6. За предните външни и предните централни места за сядане, посочени в приложение 16 и обозначени със символа *, се приема, че надбедрените колани от типа, определен в същото приложение, са подходящи, когато челното стъкло е разположено извън базовата зона, определена в приложение 1 към Правило No 21.
 По отношение на обезопасителните колани се приема, че предното стъкло е част от базовата зона, когато то може да влезе в статичен контакт с изпитвателната апаратура съгласно метода, описан в приложение 1 към Правило No 21.
 8.1.7. За всички места за сядане, посочени в приложение 16 и обозначени със символа ߦ, се осигуряват колани с три точки от типовете, посочени в приложение 16, освен ако не е изпълнено някое от следните условия, в който случай могат да се използват двуточкови колани от тип, посочен в приложение 16.
 8.1.7.1. Точно отпред е разположена седалка или други части на превозното средство, отговарящи на изискванията на точка 3.5 от приложение 1 към Правило No 80, или
 8.1.7.2. няма част на превозното средство, която да попада или когато превозното средство е в движение, да може да попадне в базовата зона, или
 8.1.7.3. частите на превозното средство, попадащи в посочената базова зона, отговарят на изискванията за поглъщане на енергията, предвидени в приложение 6 към Правило No 80.
 8.1.8. Всяко място за сядане на пътник, снабдено с въздушна възглавница, трябва да носи предупреждение да не се използва обезопасителна система за дете, гледаща назад, на това място за сядане. Като минимум тази информация трябва да се състои от етикет, съдържащ пиктограми с ясно предупреждение, както е указано по-долу.
 Общите размери трябва да бъдат най-малко 120 × 60 mm или еквивалентната на това площ.
 Горепосоченият етикет може да бъде променян по такъв начин, че оформлението да се различава от примера по-горе; съдържанието на текста обаче трябва да отговаря на предписанията по-горе.
 8.1.9. В случай на въздушна възглавница в предната пътническа седалка предупреждението трябва да бъде трайно закрепено на всяка страна на предните сенници в такова положение, че поне едно предупреждение да бъде видимо през цялото време, независимо от положението на сенника. Като алтернатива едно предупреждение може да бъде поставено на видимата страна на прибрания сенник, а друго предупреждение — на тавана зад сенника, така че поне едно предупреждение да бъде видимо през цялото време. Не трябва да бъде възможно лесното сваляне на предупредителния етикет от сенника и покрива без ясно видима с невъоръжено око трайна повреда на сенника или


text:
покрива във вътрешността на превозното средство.
 Ако превозното средство няма сенник или покрив, предупредителният етикет се разполага на място, където се вижда ясно по всяко време.
 В случай на въздушна възглавница за предна защита на други седалки на превозното средство предупреждението трябва да бъде точно отпред на съответната седалка и във всеки момент да е ясно видимо за този, който монтира система за обезопасяване на деца на въпросната седалка, гледаща назад. Изискванията по настоящата точка и точка 8.1.8 не се прилагат за местата за сядане, оборудвани с устройство, което автоматично дезактивира комплекта въздушна възглавница за предна защита, когато е монтирана гледаща назад система за обезопасяване на деца.
 8.1.10. Ръководството за експлоатация на превозното средство трябва да включва подробна информация, в която да е посочено предупреждението; то трябва да включва най-малко следния текст на всички официални езици на държавата или държавите, в които е логично да се очаква, че превозното средство ще бъде регистрирано (напр. на територията на Европейския съюз, в Япония, в Руската федерация или в Нова Зеландия и т.н.):
 „НИКОГА да не се използва гледаща назад система за обезопасяване на деца на седалка, защитена с ДЕЙСТВАЩА ВЪЗДУШНА ВЪЗГЛАВНИЦА пред нея. Това може да доведе до СМЪРТ или СЕРИОЗНО НАРАНЯВАНЕ на детето.“
 Текстът трябва да бъде придружен от илюстрация на предупреждението, което се намира на превозното средство. Информацията трябва да се открива лесно в ръководството за експлоатация на превозното средство (напр. специална препратка към информацията, отпечатана на първата страница, заглавен показалец или отделна брошура и др.).
 Изискванията по настоящата точка не се прилагат за превозни средства, чиито места за сядане са оборудвани с устройство, което автоматично дезактивира комплекта въздушна възглавница за предна защита, когато е монтирана гледаща назад система за обезопасяване на деца.
 8.1.11. В случай на седалки, които могат да бъдат завъртени или поставени в други ориентации, предназначени за ползване, когато превозното средство е неподвижно, изискванията по точка 8.1.1 по-горе се прилагат само за ориентациите, посочени за нормално използване, когато превозното средство е в движение, в съответствие с настоящото правило.
 8.2. Общи изисквания
 8.2.1. Обезопасителни колани, системи за обезопасяване и системи ISOFIX за обезопасяване на деца, както и системи i-Size за обезопасяване на деца съобразно приложение 17 — допълнение 3 се закрепват към устройства за закрепване, и в случай на системи i-Size за обезопасяване на деца, използващи за опора контактната повърхност на пода на превозното средство, отговарящи на изискванията съгласно Правило No 14 или Правило No 145 по отношение на устройството и размерите, броя на устройствата за закрепване и изискванията за якостта.
 8.2.2. Обезопасителните колани, системите за обезопасяване и системите за обезопасяване на деца, препоръчани за ползване от производителя в съответствие приложение 17 — допълнение 3, се монтират така, че да работят задоволително и да ограничават риска от нараняване в случай на злополука. По-специално те трябва да бъдат монтирани така, че:
 8.2.2.1.
 Лентите да няма вероятност да заемат опасни конфигурации;
 8.2.2.2.
 опасността от плъзгане на правилно разположения колан от рамото на ползвателя в резултат от неговото/нейното движение напред да е намалена до минимум.
 8.2.2.3.
 Да е намален до минимум


text:
рискът от повреждане на лентата при контакт с остри части на превозното средство, повреждане на конструкцията на седалката или на системите за обезопасяване на деца, препоръчани за ползване от производителя в съответствие с приложение 17 — допълнение 3.
 8.2.2.4.
 Всеки обезопасителен колан за всяко място за сядане се проектира и монтира така, че да бъде леснодостъпен за използване. Освен това, когато цялата седалка, възглавницата на седалка и/или облегалката на седалката могат да се сгъват, за да осигурят достъп в задната част на превозното средство или до отделението за стоки или багаж, след сгъване и връщане на такава седалка в положение за сядане, обезопасителните колани за тези седалки трябва да са достъпни за ползване и да могат лесно да се изтеглят отдолу или отзад на седалката от едно лице съгласно указанията в ръководството за експлоатация на превозното средство, без да е необходимо то да е обучено или да има практика.
 8.2.2.5.
 Техническата служба проверява дали при зацепен език в ключалката:
 8.2.2.5.1.
 възможната хлабина в колана не пречи на правилното монтиране на системи за обезопасяване на деца, препоръчани от производителя; и
 8.2.2.5.2.
 в случай на колан с три точки може да се приложи опън най-малко 50 N в разхлабения участък от колана чрез външно прилагане на опън в диагоналната му част, когато е поставен:
 а)
 на 10-годишен манекен, определен в приложение 8, допълнение 1 към Правило No 44, като се спазват условията на приложение 17, допълнение 4 към настоящото правило; или
 б)
 на приспособлението, определено в приложение 17, допълнение 1, фигура 1 към настоящото правило, за седалки, което позволява монтирането на система за обезопасяване на деца от категория „универсална“.
 8.3. Специални изисквания към твърди части, вградени в обезопасителни колани или системи за обезопасяване
 8.3.1. Твърдите части, като ключалки, устройства за регулиране и присъединителни приспособления, не трябва да увеличават риска от нараняване на ползвателя или други пътници в превозното средство в случай на злополука.
 8.3.2. Устройството за освобождаване на ключалката трябва да бъде ясно видимо и леснодостъпно за ползвателя и проектирано така, че да не може да се отвори неволно или случайно. Ключалката се разполага на такова място, че да e леснодостъпна за спасител, който трябва да освободи ползвателя при извънредна ситуация.
 Ключалката трябва да бъде монтирана така, че когато е под натоварване и когато поддържа масата на ползвателя, да се освобождава от ползвателя с едно просто движение в една посока с която и да е ръка.
 В случай на обезопасителни колани или системи за обезопасяване за предни външни места за сядане, освен ако това не са колани с цялостно обхващане, ключалката трябва също да може да се блокира по същия начин.
 Извършва се проверка, за да се гарантира, че ако ключалката е в контакт с ползвателя, широчината на контактната повърхност е не по-малка от 46 mm.
 Извършва се проверка, за да се гарантира, че ако ключалката е в контакт с ползвателя, контактната повърхност удовлетворява изискванията по точка 6.2.2.1 от настоящото правило.
 8.3.3. Когато коланът е поставен, той трябва да се регулира автоматично, за да пасва на ползвателя, или да е проектиран така,


text:
че ръчното устройство за регулиране да е леснодостъпно за седнал ползвател и да е удобно и лесно за ползване. Коланът трябва да може да се затяга с една ръка, за да пасва на телосложението на ползвателя и на положението на седалката в превозното средство.
 8.3.4. Обезопасителните колани или системите за обезопасяване, включващи механизми за прибиране, трябва да бъдат така монтирани, че механизмите за прибиране да могат да действат правилно и да прибират ефикасно лентата на мястото ѝ. Както за устройство за регулиране на колана, така и за гъвкаво устройство за регулиране на височината съобразно рамото се извършват проверки поне за тяхното най-високо и най-ниско положение дали механизмът за прибиране регулира автоматично дължината на лентата съобразно рамото на конкретния ползвател след заключване на колана, както и дали планката на езика се прибира при отключване.
 8.3.5. За да се уведоми(ят) ползвателят(ите) на превозното средство за предвидените възможности за превоз на деца, превозните средства от категории M1, M2, M3 и N1 трябва за отговарят на информационните изисквания по приложение 17. Всяко превозно средство от категория M1 се оборудва с позиции ISOFIX в съответствие с приложимите предписания на Правило No 14 или Правило No 145.
 Първата позиция ISOFIX трябва да позволява като минимум монтирането на една от трите системи, гледащи напред, съгласно допълнение 2 към приложение 17; втората позиция ISOFIX трябва да позволява като минимум монтирането на една система, гледаща назад, съгласно допълнение 2 към приложение 17. За тази втора позиция ISOFIX, в случай че монтирането на система, гледаща назад, не е възможно на втория ред седалки в превозното средство поради неговата конструкция, се допуска монтиране на една система на всяка позиция в превозното средство.
 8.3.6. Всяко място за сядане, съвместимо със стандарта i-Size, трябва да позволява монтиране на приспособленията за обезопасяване на деца ISOFIX „ISO/F2X“ (B 1), „ISO/R2“ и на пространството за оценка на монтирането на опорния крак, както е определено в допълнение 2 към приложение 17, както и на системата повдигаща детска седалка „ISO/B2“, както е определено в допълнение 5 към приложение 17, без приспособленията за закрепване ISOFIX (вж. част B). Трябва да е възможно да се заемат едновременно всички съседни места за сядане i-Size. Това се счита за доказано, ако средните вертикална равнини на отделните съседни места са разположени на не по-малко от 440 mm едно от друго.
 8.4. Оборудване със сигнализатор за непоставен обезопасителен колан
 8.4.1. Изисквания за определени места за сядане и изключения от тях
 8.4.1.1. Мястото за сядане на водача на превозно средство от категория M или N (9), както и местата за сядане на пътници на същия ред, както седалката на водача на превозно средство от категория M или N, се оборудват с отговарящ на изискванията по точка 8.4.3 сигнализатор за непоставен обезопасителен колан.
 8.4.1.2. Всички места за сядане на задния(те) ред(ове) седалки в превозни средства от категории M1 и N1
 (9) се оборудват с отговарящ на изискванията по точка 8.4.4 сигнализатор за непоставен обезопасителен колан.
 Когато производителят на превозното средство осигурява система за сигнализиране на непоставен обезопасителен колан, предназначена за задно място за сядане в превозно


text:
средство от друга категория, системата за сигнализиране на непоставен обезопасителен колан може да бъде одобрена съгласно настоящото правило.
 8.4.1.3. Сигнализаторът за непоставен обезопасителен колан не е задължителен за сгъваемите седалки (които обикновено се сгънати и са предназначени за инцидентна употреба — напр. сгъваеми седалки в градски и междуградски автобуси), както и за местата за сядане, оборудвани с колан от тип S (включително колан с цялостно обхващане).
 Независимо от разпоредбите на точки 8.4.1.1. и 8.4.1.2 по-горе, сигнализатори за непоставен обезопасителен колан не се изискват също и за задните седалки в линейки, погребални коли и моторни каравани, както и за всички седалки в превозни средства, използвани за превоз на лица с увреждания, превозни средства, предназначени за употреба от военните служби, гражданската отбрана, противопожарните служби и силите, отговорни за поддържане на обществения ред.
 8.4.2. Общи изисквания
 8.4.2.1. Визуално предупреждение
 8.4.2.1.1. Сигналното устройство за визуално предупреждение трябва да бъде разположено така, че предупреждението да бъде лесно забележимо и разпознаваемо на дневна светлина и през нощта от водача, както и различимо от другите сигнали за предупреждение.
 8.4.2.1.2. Визуалното предупреждение трябва да бъде с постоянен или мигащ сигнал.
 8.4.2.2. Звуково предупреждение
 8.4.2.2.1. Звуковото предупреждение трябва да се осъществява чрез непрекъснат или периодичен (с паузи, не по-дълги от 1 секунда) сигнал или чрез непрекъсната гласова информация. Когато се използва гласова информация, производителят на превозното средство гарантира, че предупреждението е на езика или езиците на пазара, за който е предназначено превозното средство.
 8.4.2.2.2. Звуковото предупреждение трябва да се разпознава лесно от водача.
 8.4.2.3. Предупреждение от първо ниво
 8.4.2.3.1. Предупреждението от първо ниво трябва да бъде поне визуално, подавано 30 секунди или по-дълго за местата за сядане, обхванати от точка 8.4.1.1, и 60 секунди или по-дълго за местата за сядане, обхванати от точка 8.4.1.2, когато обезопасителният колан на някоя от седалките не е поставен и ключът за запалване или главният ключ е задействан.
 8.4.2.3.2. Предупреждението от първо ниво може да бъде прекъснато, когато:
 i)
 бъдат поставени всички обезопасителни колани, причинили предупреждението; или
 ii)
 седалката или седалките, причинили предупреждението, не са заети повече.
 8.4.2.3.3. Задействането на предупреждението от първо ниво се изпитва съгласно изпитвателната процедура, определена в приложение 18, точка 1.
 8.4.2.4. Предупреждение от второ ниво
 8.4.2.4.1. Предупреждението от второ ниво трябва да бъде визуален и звуков сигнал, подаван поне 30 секунди, без да се броят периодите, през които предупреждението може да спре за до 3 секунди, когато е изпълнено най-малко едно условие или комбинация от условия по избор на производителя, посочени в точки 8.4.2.4.1.1—8.4.2.4.1.3. Предупреждението от второ ниво отменя все още действащо предупреждение от първо ниво.
 8.4.2.4.1.1. Изминатото разстояние е по-голямо от допустимото. Допустимото разстояние не трябва да надвишава 500 m. Изминатото разстояние, през което превозното средство не е в нормална експлоатация, не се взема под внимание.
 8.4.2.4.1.2. Скоростта на превозното средство е по-голяма от допустимата. Допустимата скорост не трябва да надвишава 25 km/h.
 8.4.2.4.1.3. Времетраенето (на работа на двигателя, функциониране на задвижването и т.н.) е по-голямо от допустимото. Допустимото времетраене не трябва да надвишава 60 секунди. Времетраенето на предупреждението от първо ниво и времето, през което превозното средство


text:
не е в нормална експлоатация, не се вземат под внимание.
 8.4.2.4.2. Отчитането за посочените в точки 8.4.2.4.1.1—8.4.2.4.1.3 допустими стойности, при чието надвишаване се задейства сигнализаторът за непоставен обезопасителен колан, може да започне отново от нула, когато:
 i)
 бъде отворена някоя от вратите, докато превозното средство не е в нормална експлоатация; или
 ii)
 седалката или седалките, причинили предупреждението, не са заети повече.
 8.4.2.4.3. Предупреждението от второ ниво може да бъде прекъснато, когато:
 i)
 бъдат поставени всички обезопасителни колани, причинили предупреждението; или
 ii)
 превозното средство престане да е в нормална експлоатация; или
 iii)
 седалката или седалките, причинили предупреждението, не са заети повече.
 8.4.2.4.4. Предупреждението от второ ниво се възобновява за остатъка от изискваното времетраене, когато отново е изпълнено едно условие или комбинация от условия по избор на производителя, посочени в точки 8.4.2.4.1.1—8.4.2.4.1.3.
 8.4.2.4.5. За посочените в точки 8.4.2.4.1.1—8.4.2.4.1.3 допустими стойности, при условие че обезопасителен колан бъде отключен съгласно точки 8.4.3.3 и 8.4.4.5, измерването се извършва от момента на отключване на колана.
 8.4.2.4.6. Задействането на предупреждението от второ ниво се изпитва съгласно изпитвателната процедура, определена в приложение 18, точка 2.
 8.4.3. Сигнализатор за непоставен обезопасителен колан за водача и за пътниците на същия ред седалки, както водача
 8.4.3.1. Сигнализаторите за непоставен обезопасителен колан за водача и за пътниците на един и същ ред седалки с водача трябва да отговарят на изискванията, посочени в точка 8.4.2.
 8.4.3.2. Цветът и символът за визуалното предупреждение трябва да бъдат съгласно Правило No 121, таблица 1, точка 21.
 8.4.3.3. Предупреждението от второ ниво се задейства, когато не е поставен обезопасителен колан или той бъде отключен, докато превозното средство е в нормална експлоатация и докато в същото време е изпълнено едно условие или комбинация от условия по избор на производителя, посочени в точки 8.4.2.4.1.1 —8.4.2.4.1.3.
 8.4.4. Сигнализатор за непоставен обезопасителен колан за пътниците на задния(те) ред(ове) седалки
 8.4.4.1. Сигнализаторите за непоставен обезопасителен колан за пътниците на един и същ ред седалки с водача трябва да отговарят на изискванията, посочени в точка 8.4.2.
 8.4.4.2. При визуалното предупреждение трябва да се посочват поне всички задни места за сядане, за да може водачът да установи, както е седнал на своята седалка и гледащ напред, всяко място за сядане, на което обезопасителният колан не е поставен. За превозни средства, в които се дава информация за заетостта на задните седалки, не е необходимо при визуалното предупреждение да се посочват незаетите места за сядане с непоставени обезопасителни колани.
 8.4.4.3. Цветът за визуалното предупреждение може да бъде различен от червен, а символът за визуалното предупреждение за обезопасителни колани, обхванати от точка 8.4.1.2, може да бъде различен от символите, определени в Правило No 121. Освен това за предупреждението от първо ниво за местата за сядане, обхванати от точка 8.4.1.2, може да се даде възможност на водача да го отмени.
 8.4.4.4. Може да се използва общо сигнално устройство за обезопасителни колани, обхванати от точки 8.4.1.1 и 8.4.1.2.
 8.4.4.5. Предупреждението от второ ниво се задейства, когато обезопасителен колан бъде отключен, докато превозното средство е в нормална експлоатация и докато в същото време е изпълнено едно условие или комбинация от


text:
условия по избор на производителя, посочени в точки 8.4.2.4.1.1—8.4.2.4.1.3.
 8.4.5. Сигнализаторът за непоставен колан може да бъде проектиран така, че да позволява изключване.
 8.4.5.1. В случай че е предоставена възможност за краткотрайно изключване на сигнализатора за непоставен колан, то трябва да бъде значително по-трудно, отколкото да се заключи и отключи обезопасителният колан (т.е. трябва да се състои в извършване на специфични проверки, които не са свързани с ключалката на обезопасителния колан) и тази възможност трябва да е налице единствено когато превозното средство е неподвижно. Когато запалването или главният ключ са изключени за повече от 30 минути и после се включват отново, краткотрайно изключеният сигнализатор за непоставен колан трябва да се задейства отново. Не се допуска предоставянето на възможност за краткотрайно изключване на съответното визуално предупреждение (или предупреждения).
 8.4.5.2. В случай че е предоставена възможност за дълготрайно изключване, за него трябва да изисква поредица от операции за изключване, които са описани подробно в наръчника за експлоатация на производителя, и/или използването на инструменти (механични, електрически, цифрови и т.н.), които не се предоставят с превозното средство. Не се допуска предоставянето на възможност за дълготрайно изключване на съответното визуално предупреждение (или предупреждения).
 9. СЪОТВЕТСТВИЕ НА ПРОИЗВОДСТВОТО
 Процедурите за гарантиране на съответствието на производството трябва да съответстват на определените в допълнение 2 към Спогодбата (E/ECE/324-E/ECE/TRANS/505/Rev.2), като се спазват следните изисквания:
 9.1. Всеки тип превозно средство или обезопасителен колан или система за обезопасяване, одобрени по реда на настоящото правило, трябва да бъдат произведени така, че да съответстват на одобрения тип, като отговарят на изискванията, предвидени в точки 6, 7 и 8 по-горе.
 9.2. Трябва да бъдат изпълнени минималните изисквания за контролните процедури за установяване на съответствието на производството, посочени в приложение 14 към настоящото правило.
 9.3. Органът, издал одобрението на типа, може по всяко време да проверява методите за контрол на съответствието, прилагани във всяко производствено съоръжение. Нормалната честота за тези проверки е два пъти годишно.
 10. САНКЦИИ ПРИ НЕСЪОТВЕТСТВИЕ НА ПРОИЗВОДСТВОТО
 10.1. Одобрението за тип превозно средство, тип обезопасителен колан или система за обезопасяване може да бъде отменено, ако предвидените в точка 9.1 по-горе изисквания не са изпълнени или ако избраният обезопасителен колан (или колани) или система (системи) за обезопасяване не са издържали предписаните в точка 9.2 по-горе проверки.
 10.2. Ако страна по Спогодбата, която прилага настоящото правило, отмени дадено от нея одобрение, тя уведомява незабавно останалите страни по Спогодбата, прилагащи настоящото правило, като изпраща съобщение, съставено по образеца, даден в приложение 1A или 1Б към настоящото правило (според случая).
 11. ПРОМЕНИ И РАЗШИРЯВАНЕ НА ОДОБРЕНИЕ НА ТИП ПРЕВОЗНО СРЕДСТВО ИЛИ ТИП ОБЕЗОПАСИТЕЛЕН КОЛАН ИЛИ СИСТЕМА ЗА ОБЕЗОПАСЯВАНЕ
 11.1. Всяко изменение на типа превозно средство, типа обезопасителен колан или система за обезопасяване или и на двете се съобщава на органа по одобряването на типа, издал одобрението за типа превозно средство или типа обезопасителен колан или система за обезопасяване. В такъв случай органът може:
 11.1.1.
 да прецени, че е малко вероятно внесените изменения да окажат съществено неблагоприятно въздействие и че превозното средство или обезопасителният колан или системата за обезопасяване продължават да отговарят на изискванията; или
 11.1.2.


text:
да изиска протокол за допълнително изпитване от техническата служба, отговаряща за провеждането на изпитванията.
 11.2. Без да се засяга прилагането на разпоредбите на точка 11.1, за вариант на превозното средство, чиято маса в готовност за движение е по-малка от масата на превозното средство, подложено на изпитванията за одобрение, не се счита, че е налице изменение на типа превозно средство.
 11.3. Потвърждението или отказът на одобрение с посочване на измененията се съобщава по реда на точка 5.2.3 или 5.3.3 от настоящото правило на страните по Спогодбата, прилагащи настоящото правило.
 11.4. Органът по одобряването на типа, който издава разширението на одобрение на типа, определя сериен номер на това разширение и уведомява за това останалите страни по Спогодбата от 1958 г., които прилагат настоящото правило, чрез формуляр за съобщение в съответствие с образеца от приложение 1А или 1Б към настоящото правило.
 12. ОКОНЧАТЕЛНО ПРЕКРАТЯВАНЕ НА ПРОИЗВОДСТВОТО
 Ако притежателят на одобрението напълно прекрати производството на устройство, което е било одобрено в съответствие с настоящото правило, той уведомява за това органа по одобряване на типа, издал одобрението. След получаване на съответното уведомление органът, издал одобрението, уведомява за това останалите страни по Спогодбата от 1958 г., прилагащи настоящото правило, посредством формуляр за съобщение, съответстващ на образеца от приложение 1А или приложение 1Б към настоящото правило.
 13. УКАЗАНИЯ
 В случаите на тип обезопасителен колан, доставян отделно от превозно средство, инструкциите за опаковане и монтиране трябва ясно да посочват типа или типовете на превозното средство или средства, за които е предназначен този колан.
 14. НАИМЕНОВАНИЯ И АДРЕСИ НА ТЕХНИЧЕСКИТЕ СЛУЖБИ, ОТГОВАРЯЩИ ЗА ПРОВЕЖДАНЕ НА ИЗПИТВАНИЯ ЗА ОДОБРЯВАНЕ НА ТИПА, И НА ОРГАНИТЕ ПО ОДОБРЯВАНЕ НА ТИПА
 Страните по Спогодбата от 1958 г., прилагащи настоящото правило, съобщават на секретариата на ООН наименованията и адресите на техническите служби, отговарящи за провеждането на изпитванията за одобряване на типа, както и на органите по одобряването на типа, издаващи одобрение и на които се изпращат формулярите, удостоверяващи одобрение, разширение, отказ или отмяна на одобрение, издадени в други държави.
 15. ПРЕХОДНИ РАЗПОРЕДБИ
 15.1. Одобрения на тип превозно средство
 15.1.1. Считано от официалната дата на влизане в сила на притурка 15 към серия 04 от изменения, никоя страна по Спогодбата, прилагаща настоящото правило, не отказва издаването на одобрения на типа по реда на настоящото правило, изменено с притурка 15 към серия 04 от изменения.
 15.1.2. След изтичането на 2 години от влизането в сила на притурка 15 към серия 04 от изменения на настоящото правило, страните по Спогодбата, прилагащи настоящото правило, са длъжни да издават одобрения на типа само когато са изпълнени изискванията на настоящото правило, изменено с притурка 15 към серия 04 от изменения.
 15.1.3. След изтичането на 7 години от влизането в сила на притурка 15 към серия 04 от изменения на настоящото правило, страните по Спогодбата, прилагащи настоящото правило, могат да отказват признаване на одобрения, които не са издадени в съответствие с притурка 15 към серия 04 от изменения на настоящото правило. При все това, съществуващите одобрения за превозни средства от категории, различни от M1, които не са засегнати от притурка 15


text:
към серия 04 от изменения на настоящото правило, остават в сила и страните по Спогодбата, прилагащи настоящото правило, следва да продължат да ги приемат.
 15.1.3.1. При все това, считано от 1 октомври 2000 г., за превозните средства от категориите M1 и N1 страните по Спогодбата, прилагащи настоящото правило, могат да отказват признаване на одобрения на типа, които не са издадени в съответствие с притурка 8 към серия 04 от изменения на настоящото правило, ако не са изпълнени изискванията за информация по точка 8.3.5 и приложение 17.
 15.2. Монтиране на обезопасителни колани и сигнализатор за непоставен обезопасителен колан
 Настоящите преходни разпоредби се прилагат само по отношение на монтирането на обезопасителни колани и сигнализатори за непоставен обезопасителен колан в превозни средства и не променят маркировката на обезопасителния колан.
 15.2.1. Считано от официалната дата на влизане в сила на притурка 12 към серия 04 от изменения, никоя страна по Спогодбата, прилагаща настоящото правило, не отказва издаването на одобрения на типа по реда на настоящото правило, изменено с притурка 12 към серия 04 от изменения.
 15.2.2. След изтичането на 36 месеца от официалната дата на влизане в сила, посочена в точка 15.2.1 по-горе, страните по Спогодбата, прилагащи настоящото правило, издават одобрения на типа само когато са изпълнени изискванията на настоящото правило, изменено с притурка 12 към серия 04 от изменения.
 15.2.3. След изтичането на 60 месеца от официалната дата на влизане в сила, посочена в точка 15.2.1, страните по Спогодбата, прилагащи настоящото правило, могат да отказват признаване на одобрения, които не са издадени в съответствие с притурка 12 към серия 04 от изменения на настоящото правило.
 15.2.4. Считано от официалната дата на влизане в сила на притурка 14 към серия 04 от изменения, никоя страна по Спогодбата, прилагаща настоящото правило, не отказва издаването на одобрения на типа по реда на настоящото правило, изменено с притурка 14 към серия 04 от изменения.
 15.2.5. Считано от официалната дата на влизане в сила на притурка 16 към серия 04 от изменения, никоя страна по Спогодбата, прилагаща настоящото правило, не отказва издаването на одобрения на типа по реда на настоящото правило, изменено с притурка 16 към серия 04 от изменения.
 15.2.6. След изтичането на 36 месеца от официалната дата на влизане в сила, посочена в точка 15.2.4 по-горе, страните по Спогодбата, прилагащи настоящото правило, издават одобрения на типа само когато са изпълнени изискванията на настоящото правило, изменено с притурка 14 към серия 04 от изменения.
 15.2.7. След изтичането на 60 месеца от официалната дата на влизане в сила, посочена в точка 15.2.4 по-горе, страните по Спогодбата, прилагащи настоящото правило, могат да отказват признаване на одобрения, които не са издадени в съответствие с притурка 14 към серия 04 от изменения на настоящото правило.
 15.2.8. След 16 юли 2006 г. страните по Спогодбата, прилагащи настоящото правило, са длъжни да издават одобрения само ако типът превозно средство удовлетворява изискванията на настоящото правило, изменено с притурка 16 към серия 04 от изменения.
 15.2.9. След 16 юли 2008 г. страните по Спогодбата, прилагащи настоящото правило, могат да отказват признаване на одобрения на превозни


text:
средства от категория N1, които не са издадени в съответствие с притурка 16 към серия 04 от изменения на настоящото правило.
 15.2.10. Считано от официалната дата на влизане в сила на серия 05 от изменения, никоя страна по договора, прилагаща настоящото правило, може да отказва издаване на одобрения по реда на настоящото правило, изменено със серия 05 от изменения.
 15.2.11. След изтичането на 18 месеца от датата на влизане в сила страните по Спогодбата, прилагащи настоящото правило, издават одобрения само ако подлежащият на одобрение тип превозно средство отговаря на изискванията на настоящото правило, изменено със серия 05 от изменения.
 15.2.12. След изтичането на 72 месеца от датата на влизане в сила на серия 05 от изменения на настоящото правило одобренията по настоящото правило престават да бъдат валидни освен за типове превозни средства, които съответстват на изискванията на настоящото правило, изменено със серия 05 от изменения.
 15.2.13. Независимо от разпоредбата по точка 15.2.12, одобрения на категории превозно средство, различни от M1, съгласно предходни серии от изменения на правилото, които не са засегнати от серия 05 от изменения по отношение на изискванията относно монтирането на сигнализатори за непоставен обезопасителен колан, остават валидни, като страните по Спогодбата, прилагащи правилото, продължават да ги приемат.
 15.2.14. Независимо от разпоредбата по точка 15.2.12, одобрения на категории превозно средство, различни от N2 и N3, съгласно предходни серии от изменения на правилото, които не са засегнати от серия 05 от изменения по отношение на минималните изисквания относно обезопасителни колани и механизми за прибиране в приложение 16, остават валидни, като страните по Спогодбата, прилагащи правилото, продължават да ги приемат.
 15.2.15. И след датата на влизане в сила на серия 05 от изменения, одобренията на компоненти и отделни технически възли съгласно предходни серии от изменения на правилото остават валидни, като страните по Спогодбата, прилагащи правилото, продължават да ги приемат и не отказват издаването на разширения на одобрения по серия 04 от изменения на настоящото правило.
 15.2.16. Без да се засягат гореспоменатите преходни разпоредби, страните по Спогодбата, в които настоящото правило влиза в сила след датата на влизане в сила на серия 05 от изменения, не са длъжни да приемат одобрения, издадени в съответствие с предходна серия от изменения на настоящото правило.
 15.3. Считано от официалната дата на влизане в сила на серия 06 от изменения, никоя страна по Спогодбата, прилагаща настоящото правило, не отказва издаването на одобрения по настоящото правило, изменено със серия 06 от изменения.
 15.3.1. След изтичането на 24 месеца от датата на влизане в сила на серия 06 от изменения страните по Спогодбата, прилагащи настоящото правило, издават одобрения само ако са изпълнени изискванията на настоящото правило, изменено със серия 06 от изменения.
 15.3.2. След изтичането на 36 месеца от датата на влизане в сила на серия 06 от изменения страните по Спогодбата, прилагащи настоящото правило, могат да отказват да признават одобренията, които не са издадени в съответствие със серия 06 от изменения на настоящото правило.
 15.3.3. И след датата на влизане в сила на серия 06 от изменения одобренията на компоненти и отделни технически възли съгласно предходни